U-I-110/97
Natisni
Opravilna št.:
U-I-110/97
Datum odločitve:
15. 4. 1999
Objavljeno:
OdlUS VIII, 80
ECLI:
ECLI:SI:USRS:1999:U.I.110.97
Akt:
Zakon o državljanstvu Republike Slovenije (Uradni list RS, št. 1/91-I, 30/91-I, 38/92 in 13/94) (ZDRS), 3. odst. 40. čl.
Izrek:
Pobuda za začetek postopka za oceno ustavnosti tretjega odstavka 40. člena Zakona o državljanstvu Republike Slovenije se zavrže.
Evidenčni stavek:
Ker pobudnik ne izkazuje pravnega interesa, saj izpodbijana določba ne more vplivati na njegov pravni položaj, je Ustavno sodišče pobudo zavrglo.
Geslo:
Izkazani pravni interes kot procesni pogoj za začetek postopka pred Ustavnim sodiščem na podlagi pobude.
Pridobitev državljanstva Republike Slovenije.
Načelo pravne in socialne države.
Načelo enakosti pred zakonom.
Pravna podlaga:
Ustava, 2., 14. čl.
Zakon o Ustavnem sodišču (ZUstS), 24., 25. čl.
Opomba:
V obrazložitvi svoje odločitve se Ustavno sodišče sklicuje na svoji zadevi št. U-I-72/97 z dne 16. 10. 1997 (OdlUS VI,129) in št. U-I-11/96 z dne 11. 3. 1999.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Boško Mutić, Ljubljana
Datum vloge:
23. 4. 1997
Vrsta odločitve:
sklep
Vrsta rešitve:
zavrženje
Dokument:
US19422
Dokument v PDF obliki:
U-I-110-97.pdf
118 KB
Prenesite datoteko
U-I-110/97
15. 4. 1999
S K L E P
Ustavno sodišče je v postopku za preizkus pobude Boška Mutića iz Ljubljane na seji dne 15. aprila 1999
s k l e n i l o :
Pobuda za začetek postopka za oceno ustavnosti tretjega odstavka 40. člena Zakona o državljanstvu Republike Slovenije (Uradni list RS, št. 1/91-I, 30/91-I, 38/92 in 13/94) se zavrže.
O b r a z l o ž i t e v
A.
1. Pobudnik izpodbija tretji odstavek 40. člena Zakona o državljanstvu Republike Slovenije (v nadaljevanju: ZDRS). Meni, da je izpodbijana določba v nasprotju z 2. in 14. členom Ustave. Navaja, da je država z novelo 40. člena ZDRS, ki je stopila v veljavo dne 14. 12. 1991, torej pred iztekom šestmesečnega roka za oddajo prošenj za sprejem v državljanstvo Republike Slovenije, spremenila pravico do državljanstva, dano v prvotnem 40. členu ZDRS, v možnost pridobitve državljanstva na podlagi prostega preudarka državnega uradnika. S poznejšo uveljavitvijo njegovega tretjega odstavka naj bi bil večji del prosilcev, med katerimi je tudi pobudnik, brez svoje krivde postavljen v neenakopraven položaj pred zakonom, saj tistim prosilcem, katerih vloge so bile rešene pred uveljavitvijo tretjega odstavka 40. člena, država ni mogla odreči državljanstva, čeprav so bili med njimi lahko tudi "bolj nevarni za državo" od tistih, za katere so upoštevali dodatne pogoje. Svoj pravni interes pobudnik utemeljuje z dejstvom, da je bila njegova prošnja za sprejem v državljanstvo Republike Slovenije zavrnjena na podlagi izpodbijane določbe in Ustavnemu sodišču predlaga, da izpodbijano določbo in na njeni podlagi izdane negativne odločbe razveljavi.
B.
2. Ustavno sodišče je najprej preizkusilo, ali ima pobudnik pravni interes za vložitev pobude. Pravni interes za vložitev pobude je podan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj (24. člen Zakona o Ustavnem sodišču, Uradni list RS, št. 15/94 - v nadaljevanju: ZUstS). Po ustaljeni ustavnosodni presoji mora biti pravni interes neposreden in konkreten (tako na primer v sklepu št. U-I-72/97 z dne 16.10.1997 - OdlUS VI,129 in št. U-I-11/96 z dne 11. 3. 1999).
Ugoditev pobudnikovemu predlogu mora privesti do spremembe njegovega pravnega položaja.
3. Pobudnik je na Ustavno sodišče vložil tudi ustavno pritožbo zoper sodbo Vrhovnega sodišča v zvezi z odločbo Ministrstva za notranje zadeve o nesprejemu v državljanstvo Republike Slovenije (št. Up-190/96). Ker je pobudnik med postopkom pridobil slovensko državljanstvo na podlagi 12. člena ZDRS, je ustavno pritožbo umaknil.
4. Ustavno sodišče ugotavlja, da pobudnik ima slovensko državljanstvo, zato morebitna ugotovitev neskladnosti izpodbijane določbe z Ustavo njegovega pravnega položaja ne bi spremenila. Pobudo je zato zavrglo.
C.
5. Ustavno sodišče je ta sklep sprejelo na podlagi 25. člena ZUstS v sestavi: namestnik predsednika dr. Lojze Ude in sodnice ter sodniki dr. Janez Čebulj, dr. Zvonko Fišer, dr. Miroslava Geč - Korošec, Milojka Modrijan, dr. Mirjam Škrk, in dr. Dragica Wedam - Lukić. Sklep je sprejelo soglasno.
Namestnik predsednika:
dr. Lojze Ude